[{"text_idx": "#000000", "text": "Kehras avati ligi miljon eurot maksnud raudteejaama u\u0308mbruse parklate ja teedeala"}, {"text_idx": "#000002", "text": "\u201eSee on meie valla jaoks sajandi investeering, o\u0303igemini sajandi esimene suur investeering keskkonda ja teedesse,\u201c u\u0308tles Anija vallavanem ARVI KAROTAM."}, {"text_idx": "#000003", "text": "Kehra jaamaplatsil on kaarjas paviljon. U\u0308ks pool on bussiootajaile, teises on 8kohaline mobiilne jalgrattaparkla."}, {"text_idx": "#000004", "text": "Anija vald sai mo\u0308o\u0308dunud aasta lo\u0303pus Euroopa Liidu U\u0308htekuuluvusfondi meetmest \u201eRaudteepeatuste u\u0308hendamine erinevate liikumisviisidega\u201c 785 409 eurot, millele lisati vallaeelarvest omaosalusena 188 491 eurot. Uue asfaldi sai suur osa Po\u0303hja ta\u0308nava ning osa Kose maantee autoteest, kahe tee ristumiskohta ehitati ringristmik, Po\u0303hja ta\u0308nava a\u0308a\u0308rde rajati ja Kose maantee a\u0308a\u0308res rekonstrueeriti ko\u0303nnitee, raudteepeatuse u\u0308mbrusesse tehti mitu auto- ja jalgrattaparklat. Jaamaplatsile ehitati kaarjas bussipaviljon 8kohalise nutiparklaga, kuhu saab jalgratta lukustada ilma lukku kasutamata. Tuleb helistada parklas oleval telefoninumbril ning vaba jalgrattaposti juures avaneb metallkang, millega ratas lukustada. Hiljem samalt telefonilt parklas olevale numbrile helistades avaneb kang uuesti."}, {"text_idx": "#000007", "text": "Majandusministeeriumi peaspetsialist Eva Unt lausus So\u0303numitoojale, et Kehra raudteeu\u0308mbruse projekt on u\u0308ks suuremaid, mis sai U\u0308htekuuluvusfondi meetmest raha, rohkem said vaid Tartu ja Narva linn. Suurematest projektidest valmis Kehra esimesena.\n\u201eVa\u0308ga ilus ja uhke on,\u201c kiitis ta.\nO\u0308o\u0308le Janson KIKist to\u0303des: \u201eSiin laabus ko\u0303ik u\u0308llatavalt kiiresti, rahaeraldusest valmimiseni la\u0308ks va\u0308hem kui aasta.\u201c\nArvi Karotam arvas, et Anija vallal la\u0308ks sedavo\u0303rd ladusalt, kuna ettevalmistusto\u0308o\u0308dega alustati varakult, u\u0308le kahe aasta tagasi veel enne seda, kui minister oli meetmema\u0308a\u0308ruse kinnitanud.\nEva Unt jutustas, et raudteemeetme puhul tehti kohalike omavalitsustega suurt koosto\u0308o\u0308d juba enne ma\u0308a\u0308ruse kinnitamist: \u201eAlgul uurisin, kas u\u0308ldse on huvi. Ning kuna raha ei olnud palju \u2013 kogu Eesti peale 12,75 miljonit eurot \u2013 oli soov, et korda saaks vo\u0303imalikult palju peatuskohti.\u201c\nAnija vallal la\u0308ks tema hinnangul ha\u0308sti, kuna ehitushange tehti varakult, kui euroraha ei olnud meie turul veel palju ja ehitajatel nappis to\u0308o\u0308d. Osadel, kes alustasid hiljem, on la\u0308inud hange kavandatust kallimaks.\nVallavanem ro\u0303o\u0303mustas: \u201eTa\u0308nu sellele, et saime nii palju soodsama hanke, saime ka Kose maantee teelo\u0303igu rekonstrueeritud. Muidu oleks tulnud see teha ja\u0308rgmisel aastal ning oleks ta\u0308hendanud, et teistele teedele investeeringuraha poleks jagunud.\u201c"}, {"text_idx": "#000013", "text": "Kehra pa\u0308evakeskus avati uues kohas"}]